RPO Nuusbrief Julie 2017
Welkom by Julie 2017 uitgawe van die Rooivleis Produsente Organisasie Nuusbrief
Dr Vervoort weer Voorsitter van Dieregesondheidsforum
Dr Pieter Vervoort en dr Charlotte Nkuna is tydens die onlangse algemene jaarvergadering van die Nasionale Dieregesondheidsforum weer tot voorsitter en vise-voorsitter verkies.
In sy voorsittersverslag het dr Vervoort gesê die Forum gaan voort om die Departement van Landbou, Bosbou en Visserye te ondersteun in die implementering van die nasionale veterinêre strategie. Beesbrusellose het as die “model-siekte” baie aandag geniet onder leiding van die brusellose-bestuurskomitee.
Hartwater-situasie is kommerwekkend
Die toenemende voorkoms van Hartwater onder skape is bespreek tydens die laaste vergadering wat tussen verteenwoordigers van die Nasionale Dieregesondheidsforum en die Departement van Landbou, Bosbou en Visserye gehou is.
Hartwater kom meer in die Oos-Kaap voor, spesifiek in skape en bokke. Die siekte word deur wild en bosluise versprei. Dit het onder Angora-bokke begin, maar het nou al na verskillende bok-rasse en na skape versprei. Die bloed-entstof is beskikbaar, maar die kultuur-entstof word tans ontwikkel.
Amerika verbied vleis-invoere van Brasilië
Amerika het vleis-invoere van Brasilië opgeskort weens “herhaaldelike kommer oor die veiligheid van produkte wat vir die Amerikaanse mark bestem is”.
Verskeie lande het Brasiliaanse vleis in Maart verbied toe dit bekend geword het dat gesondheidsinspekteurs omkoopgeld aanvaar het om vleis van sub-standaard gehalte goed te keur. Amerika het nie in daardie stadium ‘n verbod op die vleis geplaas nie, maar verkies om alle skeepsvragte van Brasiliaanse vleis te inspekteer.
RuVASA hou kongres
Die RuVASA (Ruminant Veterinary Association of South Africa) se 2017 kongres het onlangs in Gauteng plaasgevind.
Die Kongres bied aan lede van RuVASA voortgesette professionele ontwikkeling van ‘n hoë gehalte en bevorder ook samewerking tussen veeartse, die bedryf en produsenteorganisasies.
Nie alle diere is ingeënt nie
As daar teruggekyk word na die siektes wat gedurende die lente, somer en herfs van 2017 uitgebreek het, is dit duidelik dat nie alle boere hul diere teen insek- en bosluisoordraagbare siektes ingeënt het nie, volgens die maandelikse verslag oor dieresiekteneigings soos informeel gerapporteer deur die Herkouer Veterinêre Vereniging van Suid-Afrika (RuVASA).
Die volgende siektes kon verhoed word as diere voor die begin van die somerreënvalseisoen ingeënt was: knopvelsiekte, drie dae stywe-siekte, bloutong, Afrika en Asiatiese rooiwater en Afrika perdesiekte. Entstowwe is goedkoop in vergelyking met die koste van behandelings en die mortaliteite wat voorgekom het
Kan bloutongvirus die winter oorleef?
Sommige virusse kan in gasheerinsekte oorwinter. Ten opsigte van bloutongvirus is oorlewing in die winter onbekend; een moontlikheid is dat hulle in volwasse Culicoides muggies kan oorleef in gebiede waar die wintertemperature selde benede 10oC daal. Lae aktiwiteit van muggies en die afwesigheid van bloutonguitbrake gedurende die winter kan die indruk laat dat die virus uit die area verdwyn het. Teneinde te ondersoek of Culicoides muggies inderdaad ‘n belangrike draer van die virus is en die meganisme van moontlike oorwintering te verstaan, het die outeurs wat hieronder aangehaal is ‘n omvattende studie aangepak.
In die studie het hulle lig-vangtoestelle gebruik wat naby perde geplaas is om die muggies te vang. Meer as 500 000 is versamel in 88 rondtes wat tot op spesievlak geïdentifiseer is. ‘n Totaal van 26 verskillende Culicoides spesies is geïdentifiseer. Hulle was teenwoordig deur die totale tydperk van 15 maande en van hulle was nege spesies wat potensieël draers van bloutongvirus is, teenwoordig gedurende die wintermaande.
Voëlgriep breek uit in Suid-Afrika
'n Hoogs aansteeklike voëlgriep het die eerste keer onder kommersiële hoenders in Suid-Afrika uitgebreek.
Die land se grootste pluimveeprodusent, Astral, het bekend gemaak dat die H5N8-stam van voëlgriep is op een van sy teelplase in die Villiers-omgewing gevind.
Die stam is nie gevaarlik vir mense nie, maar het wêreldwyd al daartoe gelei dat miljoene hoenders gevrek het of as deel van die voorkoming van die verspreiding van die siekte, van kant gemaak is.
Indiese verbod op slagtings moontlik teruggetrek
Die Indiese Regering mag ‘n verbod op die verhandeling van beeste vir slagdoeleindes ophef nadat die kwessie in ‘n nasionale twispunt ontwikkel het en gelei het tot woede onder lidland-regerings asook ‘n aansoek wat in die hooggeregshof daarteen ingebring is.
In ‘n onlangse kennisgewing het die Regering verklaar dat koeie en buffels nie vir slagdoeleindes by dieremarkte regoor Indië verkoop mag word nie, maar dat slegs plaaseienaars toegelaat sal word om diere op markte te verhandel.
Hoe om vir wurmweerstandige en wurmaangepaste skape in die somerreënvalstreek te selekteer
Daar kan geselekteer word vir skape wat weerstandig teen haarwurm is.
Die volgende sleutels word gebruik:
FAM = FAMACHA
LKT = Liggaamskondisietelling
MET = Miseiertelling
DSD = Doelgerigte Selektiewe Dosering
Mededingings-kommissie-ondersoek: die RPO se siening
Die RPO het kennis geneem van die feit dat die Mededingingskommissie verskeie vleismaatskappye in drie provinsies ondersoek vir prysvasstelling.
Die RPO is op rekord dat die organisasie nie so 'n ondersoek versoek of geïnisieer het nie.
Die RPO is van mening dat een van die belangrikste pilare van die rooivleisbedryf vrye-markbeginsels is. Dit moet ten alle koste behou en beskerm word.
Die RPO verwelkom enige ondersoek wat vrye-markbeginsels sal verseker en sal ook sy volle samewerking gee met enige ondersoek.
Internasionaal bied ‘n stewige verbruikersaanvraag na beesvleis en minder voorrade in die grootste uitvoerlande, Nieu-Seeland en Australië ondersteuning aan pryse, volgens ABSA Agri Trends.
Gedurende die week van 15 Junie 2017 het Nieu-Seelandse bulle meestal sywaarts verhandel teen 5.66NZ$⁄kg en koeie het 0.47$% hoër verhandel teen 4.31NZ$⁄kg onderskeidelik vergeleke met die vorige week.
Skaapvleismark staan sy man
Internasionaal gaan lamsvleismarkte voort met positiewe neigings weens ‘n goeie aanvraag, hoewel valutamarkte in die toekoms ‘n groot rol in pryse gaan speel. Plaaslik is lam- en skaapvleispryse stewig weens ‘n goeie aanvraag, volgens ABSA Agri Trends.
Die Nieu-Seelandse lamspryse was in die week van 15 Junie 2017 meestal hoër vergeleke met die vorige week. Lam het 0.8% hoër afgesluit teen NZ$96.4⁄kop vir ‘n 15kg lam. Lamspryse was 0.75% hoër teen NZ$134.9⁄kop vir ‘n 21kg lam. Ooie het 1.1% hoër afgesluit teen NZ$86.1⁄kop vir ‘n 21kg ooi. Invoerpariteitspryse vir lam was 2.91% hoër teen R66.35⁄kg, terwyl die invoerpariteitsprys vir skaapvleis 3.06% hoër was teen R46.13⁄kg.